               EURÓPSKA KOMISIA
            V Bruseli15. 7. 2022
            COM(2022) 345 final
            2022/0218(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o zjednodušení formalít pri preprave tovaru z 20. mája 1987 a v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o vyzvanie Ukrajiny na pristúpenie k uvedeným dohovorom

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícií, ktorá sa má zaujať v mene Únie v spoločnom výbore EÚ – CTC zriadenom Dohovorom o zjednodušení formalít pri preprave tovaru
                  1
                z 20. mája 1987 a spoločnom výbore EÚ – CTC zriadenom Dohovorom o spoločnom tranzitnom režime
                  2
                z 20. mája 1987 (ďalej len „spoločné výbory EÚ – CTC“) v súvislosti s plánovaným prijatím rozhodnutí jednotlivých spoločných výborov, pokiaľ ide o vyzvanie Ukrajiny na pristúpenie k Dohovoru o zjednodušení formalít pri preprave tovaru a k Dohovoru o spoločnom tranzitnom režime (ďalej len „dohovory“).

               2.Kontext návrhu

               2.1.Dohovory

               Cieľom dohovorov je uľahčiť prepravu tovaru medzi Európskou úniou a ostatnými krajinami, ktoré sú zmluvnými stranami dohovorov. Dohovory nadobudli platnosť 1. januára 1988.

               Dohovormi sa stanovujú opatrenia na uľahčenie prepravy tovaru medzi Európskou úniou, Islandskou republikou, Severomacedónskou republikou, Nórskym kráľovstvom, Švajčiarskou konfederáciou, Tureckou republikou, Srbskou republikou a Spojeným kráľovstvom Veľkej Británie a Severného Írska.

               Európska únia je zmluvnou stranou dohovorov.

               Krajiny, ktoré sú zmluvnými stranami dohovorov, ale nie sú členmi Únie, sú krajinami spoločného tranzitného režimu (ďalej len „CTC“).

               2.2.Plánované spoločné výbory EÚ – CTC

               Úlohou spoločných výborov EÚ – CTC je spravovať dohovory a zabezpečiť ich riadne vykonávanie. Výbory vo svojich rozhodnutiach vyzývajú tretie krajiny, aby pristúpili k dohovorom.

               Rozhodnutia spoločných výborov EÚ – CTC prijímajú zmluvné strany na základe vzájomnej dohody.

               2.3.Rozhodnutia Spoločných výborov EÚ – CTC

               Ukrajina si priala pristúpiť k dohovorom po tom, ako splní právne a štrukturálne požiadavky a požiadavky na informačné technológie, ktoré sú základnými predpokladmi na pristúpenie.

               V súlade s ustanoveniami článku 11 ods. 3 Dohovoru o zjednodušení formalít pri preprave tovaru a ustanoveniami článku 15 ods. 3 Dohovoru o spoločnom tranzitnom režime spoločné výbory EÚ – CTC vyzvú prostredníctvom rozhodnutia v zmysle článku 1 ods. 2 Dohovoru o zjednodušení formalít pri preprave tovaru tretiu krajinu, aby pristúpila k dohovorom v súlade s postupom stanoveným v článku 11a, a v zmysle článku 3 ods. 1 písm. c) Dohovoru o spoločnom tranzitnom režime, aby pristúpila k dohovorom v súlade s postupom stanoveným v článku 15a.

               Spoločné výbory EÚ – CTC vydajú takúto výzvu, ak daná krajina preukáže, že je schopná dosiahnuť súlad s podrobnými pravidlami uplatňovania ustanovení dohovorov.

               Monitorovací tím poverený pracovnými skupinami EÚ – CTC pre spoločný tranzitný režim a zjednodušenie formalít pri preprave tovaru dospel 24. júna 2022 k záveru, že Ukrajina je pripravená pristúpiť k dohovorom. Tím preskúmal najmä prispôsobenie štruktúr potrebných na riadenie postupu a zavedenie nového počítačového tranzitného systému (NCTS), ktorý umožňuje uplatňovanie spoločného tranzitného režimu, a zistil, že napriek zložitej situácii, v ktorej sa Ukrajina nachádza, boli podmienky výzvy splnené.

               Spoločné výbory EÚ – CTC plánujú na svojich nadchádzajúcich zasadnutiach alebo prostredníctvom písomného postupu prijať návrh rozhodnutia spoločného výboru EÚ – CTC o zjednodušení formalít pri preprave tovaru č. 1/2022 a návrh rozhodnutia spoločného výboru EÚ – CTC o spoločnom tranzitnom režime č. 2/2022 s cieľom vyzvať Ukrajinu, aby pristúpila k dohovorom.

               Rozhodnutia spoločných výborov vyzvať Ukrajinu k pristúpeniu k dohovoru sa stanú pre zmluvné strany záväznými v súlade s článkom 2 rozhodnutí, v ktorých sa stanovuje, že „toto rozhodnutie nadobúda účinnosť dňom jeho prijatia“.

               V súlade s článkom 11 ods. 3 Dohovoru o zjednodušení formalít pri preprave tovaru a článkom 15 ods. 3 Dohovoru o spoločnom tranzitnom režime musia zmluvné strany tento druh rozhodnutia uviesť do účinnosti v súlade so svojimi vlastnými právnymi predpismi.

               3.Pozícia, ktorá sa má zaujať v mene Únie

               Navrhovaná pozícia je priaznivo naklonená tomu, aby sa Ukrajina vyzvala na pristúpenie k dohovorom.

               V oznámení Európskej komisie Európskemu parlamentu a Rade z roku 2001 o stratégii príprav na pristúpenie kandidátskych krajín k dohovoru ES – EZVO o spoločnom tranzitnom režime a dohovoru ES – EZVO o zjednodušení formalít pri preprave tovaru z roku 1987, ako aj v nasledujúcom oznámení Európskej komisie Európskemu parlamentu a Rade z roku 2010 o stratégii príprav na pristúpenie niektorých susedných krajín k obom dohovorom a v nasledujúcich záveroch Rady zo 14. apríla 2011, ktorými sa potvrdzuje prístup prijatý v týchto dvoch oznámeniach, sa predpokladá podpora viacerích krajín v ich úsilí o pristúpenie k dohovorom.

               Pristúpenie k dohovorom je súčasťou dohody o pridružení medzi EÚ a Ukrajinou, ako aj predvstupovej stratégie pre pristúpenie Ukrajiny k Európskej únii. V súlade s ustanoveniami dohody o pridružení medzi EÚ a Ukrajinou to povedie k zosúladeniu „acquis“ EÚ v oblasti colného tranzitného priestoru.

               Cieľom je uľahčiť obchod medzi Ukrajinou, Európskou úniou a ďalšími krajinami spoločného tranzitného režimu. Tieto vyzvania by mali priniesť značné a hmatateľné výhody obchodníkom a colným správam tým, že dôjde k zjednodušeniu tranzitných a colných formalít, zníženiu nákladov, uľahčeniu prepravy tovaru a možnému zvýšeniu obchodu.

               Výzvy spoločných výborov EÚ – CTC sú v súlade so stanoviskom Komisie k žiadosti Ukrajiny o členstvo v Európskej únii a so schválením uvedeného stanoviska Európskou radou 23. júna 2022, ktorým sa Ukrajine udelil štatút kandidátskej krajiny. Pristúpenie k dohovorom bude hmatateľným dôkazom európskej perspektívy Ukrajiny.

               V dôsledku nevyprovokovanej a neodôvodnenej vojenskej agresie Ruska voči Ukrajine je ešte naliehavejšie, aby Ukrajina pristúpila k dohovorom, aby sa uľahčila efektívna prepravu tovaru cez jej hranice, keďže niektoré dopravné trasy sú zablokované a iné sú následkom toho preťažené.

               Komisia preto navrhuje Rade priaznivo naklonenú pozíciu Únie k pristúpeniu Ukrajiny k dohovorom.

               Navrhované rozhodnutia sú v súlade s politikami Európskej únie v oblasti obchodu a dopravy.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

                  Článkom 11 ods. 3 Dohovoru o zjednodušení formalít pri preprave tovaru a článkom 15 ods. 3 Dohovoru o spoločnom tranzitnom režime sa stanovuje, že spoločný výbor EÚ – CTC na základe rozhodnutia vyzýva tretiu krajinu v zmysle článku 1 ods. 2, resp. článku 3 ods. 1 písm. c) na pristúpenie k dohovorom.

               4.1.2.Uplatnenie na tento prípad

               Spoločný výbor EÚ – CTC je orgán zriadený článkom 10 Dohovoru o zjednodušení formalít pri preprave tovaru a článkom 14 Dohovoru o spoločnom tranzitnom režime.

               Rozhodnutia, ktoré má Spoločný výbor EÚ – CTC prijať, predstavujú akty s právnymi účinkami. Uvedené rozhodnutia budú záväzné podľa medzinárodného práva v súlade s článkom 15 Dohovoru o zjednodušení formalít pri preprave tovaru a článkom 20 Dohovoru o spoločnom tranzitnom režime.

               Pripravované akty nedopĺňajú ani nemenia inštitucionálny rámec dohovorov.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2022/0218 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o zjednodušení formalít pri preprave tovaru z 20. mája 1987 a v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o vyzvanie Ukrajiny na pristúpenie k uvedeným dohovorom

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohovor o zjednodušení formalít pri preprave tovaru
                  3
                z 20. mája 1987 a Dohovor o spoločnom tranzitnom režime
                  4
                z 20. mája 1987 (ďalej len „dohovory“) medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou boli uzatvorené 20. mája 1987 a platnosť nadobudli 1. januára 1988.

               (2)Ukrajina vyjadrila želanie pristúpiť k dohovorom po tom, ako splní požiadavky na pristúpenie.

               (3)Podľa článku 11 ods. 3 Dohovoru o zjednodušení formalít pri preprave tovaru môže spoločný výbor EÚ – CTC zriadený uvedeným dohovorom prijímať na základe rozhodnutia vyzvania pre tretie krajiny, aby pristúpili k uvedenému dohovoru.

               (4)Podľa článku 15 ods. 3 Dohovoru o spoločnom tranzitnom režime môže spoločný výbor EÚ – CTC zriadený uvedeným dohovorom prijímať na základe rozhodnutia vyzvania pre tretie krajiny, aby pristúpili k uvedenému dohovoru.

               (5)Je vhodné stanoviť pozíciu, ktorá sa má zaujať v mene Únie v spoločnom výbore zriadenom dohovormi, keďže rozhodnutia vyzvať Ukrajinu, aby pristúpila k dohovorom, budú pre Úniu záväzné.

               (6)Dohovory sú súčasťou acquis Únie a predvstupovej stratégie pre Ukrajinu. Dohovormi sa zabezpečia účinné postupy prekračovania hraníc medzi Ukrajinou a zmluvnými stranami dohovorov.

               (7)Výzvy sú v súlade so stanoviskom Komisie k žiadosti Ukrajiny o členstvo v Európskej únii a so schválením uvedeného stanoviska Európskou radou 23. júna 2022, ktorým sa Ukrajine udelil štatút kandidátskej krajiny.

               (8)Pozícia Únie v spoločných výboroch zriadených dohovormi by preto mala byť priaznivo naklonená vyzvaniu na pristúpenie k uvedeným dohovorom a mala by byť založená na návrhoch rozhodnutí odrážajúcich túto pozíciu.

               (9)V súlade s dohovormi sa tretia krajina, ktorá je vyzvaná stať sa zmluvnou stranou, stáva zmluvnou stranou podaním listiny o pristúpení a pristúpenie nadobúda platnosť prvým dňom druhého mesiaca po podaní listiny o pristúpení.

               (10)Na uľahčenie včasného pristúpenia Ukrajiny treba toto rozhodnutie prijať bezodkladne,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v spoločnom výbore EÚ – CTC zriadenom Dohovorom o zjednodušení formalít pri preprave tovaru z 20. mája 1987, pokiaľ ide o vyzvanie Ukrajine na pristúpenie k uvedenému dohovoru, je založená na návrhu rozhodnutia uvedeného spoločného výboru stanoveného v prílohe I k tomuto rozhodnutiu.

               Článok 2

               Pozícia, ktorá sa má zaujať v mene Únie v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o vyzvanie Ukrajine na pristúpenie k uvedenému dohovoru, je založená na návrhu rozhodnutia uvedeného spoločného výboru stanoveného v prílohe II k tomuto rozhodnutiu.

               Článok 3

               Rozhodnutia spoločných výborov uvedené v článkoch 1 a 2 sa po ich prijatí uverejnia v Úradnom vestníku Európskej únie.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 134, 22.5.1987, s. 2.

                     (2)

                        Ú. v. ES L 226, 13.8.1987, s. 2.

                     (3)

                        Ú. v. ES L 134, 22.5.1987, s. 2.

                     (4)

                        Ú. v. ES L 226, 13.8.1987, s. 2.

    ---documentbreak---

               EURÓPSKA KOMISIA
            V Bruseli15. 7. 2022
            COM(2022) 345 final

            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o zjednodušení formalít pri preprave tovaru z 20. mája 1987 a v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o vyzvanie Ukrajiny na pristúpenie k uvedeným dohovorom

               PRÍLOHA I

               Návrh rozhodnutia spoločného výboru EÚ – CTC zriadeného Dohovorom o zjednodušení formalít pri preprave tovaru z 20. mája 1987 č. 1/2022

               z....2022,

               pokiaľ ide o vyzvanie Ukrajiny na pristúpenie k uvedenému dohovoru

               SPOLOČNÝ VÝBOR EÚ – CTC,

               so zreteľom na Dohovor o zjednodušení formalít pri preprave tovaru z 20. mája 1987
                  1
               , a najmä na jeho článok 11 ods. 3,

               keďže:

               (1) Ukrajina vyjadrila želanie pristúpiť k Dohovoru o zjednodušení formalít pri preprave tovaru z 20. mája 1987 (ďalej len „dohovor“) dňa [.....].

               (2) Výmenu tovaru s Ukrajinou by uľahčilo zjednodušenie formalít, ktoré ovplyvňujú obchodovanie s tovarom medzi Ukrajinou a Európskou úniou, Islandom, Severným Macedónskom, Nórskom, Švajčiarskom, Tureckom, Srbskom a Spojeným kráľovstvom.

               (3)
                     Na dosiahnutie tohto zjednodušenia je vhodné vyzvať Ukrajinu, aby pristúpila k dohovoru,

               PRIJAL TOTO ROZHODNUTIE:

               Článok 1

               Ukrajina sa v súlade s článkom 11a dohovoru vyzýva, aby pristúpila k dohovoru od ...

               Článok 2

               Toto rozhodnutie nadobúda účinnosť dňom jeho prijatia.

               V … 2022

               Za spoločný výbor EÚ – CTC

                     predseda

                     Matthias PETSCHKE

               PRÍLOHA II

               Návrh rozhodnutia spoločného výboru EÚ – CTC zriadeného Dohovorom o spoločnom tranzitnom režime z 20. mája 1987 č. 2/2022

               z ... 2022

               pokiaľ ide o vyzvanie Ukrajiny na pristúpenie k uvedenému dohovoru

               SPOLOČNÝ VÝBOR EÚ – CTC,

               so zreteľom na Dohovor o spoločnom tranzitnom režime z 20. mája 1987
                  2
               , a najmä na jeho článok 15 ods. 3 písm. e),

               keďže:

               (1) Ukrajina vyjadrila želanie pristúpiť k Dohovoru o spoločnom tranzitnom režime z 20. mája 1987 (ďalej len „dohovor“) dňa [.....].

               (2) Prepravu tovaru s Ukrajinou by uľahčil spoločný tranzitný režim pre tovar prepravovaný medzi Ukrajinou a Európskou úniou, Islandom, Severným Macedónskom, Nórskom, Švajčiarskom, Tureckom, Srbskom a Spojeným kráľovstvom.

               (3)
                     Na dosiahnutie tohto zjednodušenia je vhodné vyzvať Ukrajinu, aby pristúpila k dohovoru,

               PRIJAL TOTO ROZHODNUTIE:

               Článok 1

                Ukrajina sa v súlade s článkom 15a dohovoru vyzýva, aby pristúpila k dohovoru od ...

               Článok 2

               Toto rozhodnutie nadobúda účinnosť dňom jeho prijatia.

               V … 2022

               Za spoločný výbor EÚ – CTC

                     predseda

                     Matthias PETSCHKE

                     (1)

                        Ú. v. ES L 134, 22.5.1987, s. 2.

                     (2)

                        Ú. v. ES L 226, 13.8.1987, s. 2.


               EURÓPSKA KOMISIA
            V Bruseli19. 7. 2022
            COM(2022) 343 final
            2022/0217(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnom výbore pre vzájomné uznávanie odborných kvalifikácií zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie rozhodnutia o dohode o vzájomnom uznávaní odborných kvalifikácií architektov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Spoločnom výbore pre vzájomné uznávanie odborných kvalifikácií (ďalej len „Výbor pre vzájomné uznávanie“) zriadenom na základe Komplexnej hospodárskej a obchodnej dohody (ďalej len „dohoda CETA“) medzi Kanadou na jednej strane a Európskou úniou a jej členskými štátmi na strane druhej, v súvislosti s plánovaným prijatím rozhodnutia o dohode o vzájomnom uznávaní odborných kvalifikácií architektov v súlade s článkom 11.3 ods. 6 dohody CETA.

               2.Kontext návrhu

               2.1.Dohoda CETA

               Cieľom dohody CETA je liberalizácia a uľahčenie obchodu a investovania, ako aj podpora užších hospodárskych vzťahov medzi Európskou úniou a Kanadou (ďalej len „zmluvné strany“). Dohoda CETA bola podpísaná 30. októbra 2016 a predbežne sa vykonáva od 21. septembra 2017.

               2.2.Výbor pre vzájomné uznávanie

               Výbor pre vzájomné uznávanie je zriadený ako osobitný výbor podľa článku 26.2 ods. 1 písm. b) dohody CETA a zodpovedá za vykonávanie článku 11.3 dohody CETA, ktorým sa riadia dohody o vzájomnom uznávaní. Jeho úlohou je okrem iného sprístupňovať verejnosti informácie o rokovaniach o dohodách o vzájomnom uznávaní a ich vykonávaní, podávať spoločnému výboru CETA správy o pokroku dosiahnutom pri rokovaniach o dohodách o vzájomnom uznávaní a ich vykonávaní a prijímať ich.

               2.3.Pripravovaný akt Výboru pre vzájomné uznávanie

               Výbor pre vzájomné uznávanie má prijať rozhodnutie (ďalej len „pripravovaný akt“) o dohode o vzájomnom uznávaní odborných kvalifikáciách architektov v súlade s článkom 11.3 ods. 6 dohody CETA.

               Účelom pripravovaného aktu je stanoviť podmienky a postupy, podľa ktorých musia jurisdikcie zmluvných strán, ktoré regulujú prístup k architektonickým činnostiam alebo ich vykonávanie tým, že vyžadujú osobitné odborné kvalifikácie, uznať odborné kvalifikácie a umožniť tým prístup k odborným architektonickým činnostiam v jurisdikcii druhej zmluvnej strany.

               Podľa článku 11.3 ods. 6 dohody CETA sa pripravovaný akt stane pre zmluvné strany záväzným, keď každá zmluvná strana oznámi Výboru pre vzájomné uznávanie, že jej vlastné interné požiadavky sú splnené.

               3.Pozícia, ktorá sa má zaujať v mene Únie

               Pripravovaný akt obsahuje osobitné pravidlá, podľa ktorých sa musia uznávať odborné kvalifikácie architektov a musí im byť udelený prístup k odborným architektonickým činnostiam v oboch zmluvných stranách. Uľahčuje to poskytovanie architektonických služieb v zmysle ustanovení dohody CETA, ktoré upravujú prístup na trh a národné zaobchádzanie pri poskytovaní služieb prostredníctvom cezhraničného poskytovania služieb, investovanie a dočasný vstup a pobyt fyzických osôb na obchodné účely.

               Vecné a procesné požiadavky článku 11.3 dohody CETA sú splnené. Združenie Canadian Architectural Licensing Authorities (CALA, teraz ROAC) a Architektonická Rada Európy (ACE) predložili 22. mája 2018 Výboru pre vzájomné uznávanie spoločné odporúčanie. Výbor pre vzájomné uznávanie na svojom zasadnutí 16. apríla 2019 rozhodol, že dokumenty, ktoré predložilo združenie CALA a Architektonická Rada Európy, spĺňajú požiadavky kapitoly 11 dohody CETA a predstavujú odporúčanie prijateľné v rámci dohody o vzájomnom uznávaní. Výbor pre vzájomné uznávanie na svojom zasadnutí 24. novembra 2020 určil rokovacích partnerov a postup rokovaní o dohode o vzájomnom uznávaní.

               Navrhované stanovisko nemá vplyv na právne predpisy Únie týkajúce sa odborných kvalifikácií. Smernica 2005/36/ES
                  1
                sa nevzťahuje na štátnych príslušníkov tretích krajín.

               Obsahuje však pravidlá uznávania kvalifikácií, ktoré občania EÚ získali v tretích krajinách. V odôvodnení 10 sa uvádza, že „smernica nebráni členským štátom uznávať podľa svojich vlastných predpisov odborné kvalifikácie, ktoré získali mimo územia Európskej únie štátni príslušníci tretích krajín. Každé uznávanie by v každom prípade malo rešpektovať minimálne požiadavky na odbornú prípravu pre určité povolania.“ V článku 3 ods. 3 smernice sa stanovuje, že „Doklad o formálnej kvalifikácii, ktorý vydala nečlenská krajina, sa považuje za doklad o formálnej kvalifikácii, ak má jeho držiteľ tri roky odbornej praxe v príslušnej oblasti na území členského štátu, ktorý uznal tento doklad o formálnej kvalifikácii [...]“. Podmienky uznávania stanovené v dohode o vzájomnom uznávaní sú vyššie ako minimálne požiadavky na odbornú prípravu architektov stanovené v smernici.

               Preto je vhodné stanoviť pozíciu, ktorá sa má zaujať v mene Únie v Spoločnom výbore CETA k zamýšľanému aktu s cieľom zabezpečiť účinné vykonávanie dohody.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Výbor pre vzájomné uznávanie je orgán zriadený dohodou, konkrétne dohodou CETA. Akt, ktorý sa má prijať, predstavuje akt s právnymi účinkami. Pripravovaný akt bude pre zmluvné strany záväzný podľa medzinárodného práva v súlade s článkom 11.3 ods. 6 dohody CETA.

               Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky. Ustanovenia dohody CETA týkajúce sa vzájomného uznávania odborných kvalifikácií majú priamy a bezprostredný účinok na obchod so službami medzi Úniou a Kanadou
                  2
               .

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               2022/0217 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnom výbore pre vzájomné uznávanie odborných kvalifikácií zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie rozhodnutia o dohode o vzájomnom uznávaní odborných kvalifikácií architektov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek ZFEÚ v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady (EÚ) 2017/37
                  3
                sa stanovuje podpis Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) v mene Európskej únie. Dohoda bola podpísaná 30. októbra 2016.

               (2)Rozhodnutím Rady (EÚ) 2017/38
                  4
                sa stanovuje predbežné vykonávanie častí dohody vrátane zriadenia Spoločného výboru pre vzájomné uznávanie odborných kvalifikácií. Dohoda sa predbežne vykonáva od 21. septembra 2017.

               (3)Združenie Canadian Architectural Licensing Authorities (CALA, teraz ROAC) a Architektonická Rada Európy (ACE) predložili 22. mája 2018 Výboru pre vzájomné uznávanie spoločné odporúčanie. Výbor pre vzájomné uznávanie na svojom zasadnutí 16. apríla 2019 rozhodol, že požiadavky uvedené v kapitole 11 dohody CETA sú splnené a dokumenty, ktoré predložilo združenie CALA a Architektonická Rada Európy, predstavujú prijateľné spoločné odporúčanie k dohode o vzájomnom uznávaní, najmä pokiaľ ide o jej potenciálnu hodnotu a zlučiteľnosť licenčných alebo kvalifikačných systémov zmluvných strán.

               (4)Výbor pre vzájomné uznávanie na svojom zasadnutí 24. novembra 2020 určil rokovacích partnerov a postup rokovaní o dohode o vzájomnom uznávaní. V období od 24. marca 2021 do 10. marca 2022 sa uskutočnila séria deviatich kôl rokovaní.

               (5)V návrhu dohody o vzájomnom uznávaní medzi Úniou a Kanadou sa stanovuje vzájomné uznávanie odborných kvalifikácií za osobitných a prísnych podmienok. Pokiaľ ide o uznanie kanadských odborných kvalifikácií, v návrhu dohody o vzájomnom uznávaní sa vyžaduje i) minimálne 12 rokov vzdelávania, odbornej prípravy a odbornej praxe ako architekt, ii) platná profesijná registrácia alebo licencia architekta udelená príslušným orgánom v Kanade a iii) bezúhonnosť. Požiadavkou na získanie platnej profesijnej registrácie alebo licencie architekta je ukončenie štúdia v súlade s kanadskou vzdelávacou normou a akreditačným systémom Kanadskej rady pre osvedčovanie architektov. Na základe posúdenia podmienok, za ktorých možno získať registráciu alebo licenciu, sa v spoločnom odporúčaní dospelo k záveru, že normy vzdelávania a praktickej odbornej prípravy architektov v Kanade treba uznať za prijateľné.

               (6)Výbor pre vzájomné uznávanie má prijať rozhodnutie o dohode o vzájomnom uznávaní.

               (7)Je vhodné stanoviť pozíciu, ktorá sa má zaujať v mene Únie vo Výbore pre vzájomné uznávanie, keďže dohoda o vzájomnom uznávaní odborných kvalifikácií architektov bude pre Úniu záväzná.

               (8)Dohoda o vzájomnom uznávaní odborných kvalifikácií architektov stanovuje pravidlá, podľa ktorých môžu byť uznávané odborné kvalifikácie architektov a môže im byť udelený prístup k odborným architektonickým činnostiam v oboch zmluvných stranách, čo uľahčí obchodovanie s architektonickými službami,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre vzájomné uznávanie pokiaľ ide o prijatie rozhodnutia o dohode o vzájomnom uznávaní odborných kvalifikácií architektov, je založená na návrhu aktu Výboru pre vzájomné uznávanie pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005, s. 22).

                     (2)

                        Stanovisko Súdneho dvora Európskej únie 2/15 zo 16. mája 2017, bod 53. Príslušné znenie dohody o voľnom obchode so Singapurom, na ktorom je založené stanovisko, je v podstate totožné s článkom 11.3 dohody CETA.

                     (3)

                        Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie (Ú. v. EÚ L 11, 14.1.2017, s. 1).

                     (4)

                        Rozhodnutie Rady (EÚ) 2017/38 z 28. októbra 2016 o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (Ú. v. EÚ L 11, 14.1.2017, s. 1080).

    ---documentbreak---

               EURÓPSKA KOMISIA
            V Bruseli19. 7. 2022
            COM(2022) 343 final

            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnom výbore pre vzájomné uznávanie odborných kvalifikácií zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie rozhodnutia o dohode o vzájomnom uznávaní odborných kvalifikácií architektov

               PRÍLOHA

               Rozhodnutie Spoločného výboru pre vzájomné uznávanie odborných kvalifikácií č. …

               z ...,

               ktorým sa stanovuje dohoda o vzájomnom uznávaní odborných kvalifikácií architektov,

               SPOLOČNÝ VÝBOR PRE VZÁJOMNÉ UZNÁVANIE ODBORNÝCH KVALIFIKÁCIÍ,

               so zreteľom na Komplexnú hospodársku a obchodnú dohodu (CETA) uzavretú v Bruseli 30. októbra 2016 medzi Kanadou na jednej strane a Európskou úniou a jej členskými štátmi na strane druhej, a najmä na jej článok 11.3 ods. 6,

               keďže:

               (1)V súlade s článkom 30.7 ods. 3 dohody CETA sa časť dohody CETA predbežne vykonáva od 21. septembra 2017.

               (2)V článku 11.3 ods. 6 dohody CETA sa stanovuje, že Spoločný výbor pre vzájomné uznávanie odborných kvalifikácií (ďalej len „výbor“) prijme formou rozhodnutia dohodu o vzájomnom uznávaní, ak usúdi, že dohoda o vzájomnom uznávaní je v súlade s dohodou CETA,

               PRIJAL TOTO ROZHODNUTIE:

               1.Týmto Výbor prijíma dohodu o vzájomnom uznávaní odborných kvalifikácií architektov, ktorá je uvedená v prílohe k tomuto rozhodnutiu a ktorá tvorí neoddeliteľnú súčasť tohto rozhodnutia.

               2.Územná pôsobnosť tohto rozhodnutia sa vzťahuje na krajiny, ktoré pristupujú k Európskej únii podľa článku 30.10 dohody CETA.

               3.V záujme väčšej istoty treba uviesť, že na toto rozhodnutie sa vzťahuje dohoda CETA vrátane jej postupov na urovnávania sporov uvedených v kapitole 29 a výnimiek v kapitole 28.

               4.V záujme väčšej istoty treba uviesť, že žiadne z ustanovení tohto rozhodnutia nebráni zmluvnej strane, aby uplatňovala opatrenia na regulovanie vstupu fyzických osôb na svoje územie alebo na ich dočasný pobyt na tomto území vrátane opatrení nevyhnutných na ochranu celistvosti svojich hraníc a na zabezpečenie zákonného pohybu fyzických osôb cez tieto hranice pod podmienkou, že sa tieto opatrenia neuplatňujú spôsobom, ktorý by zrušil alebo obmedzoval výhody, ktoré vyplývajú ktorejkoľvek zmluvnej strane z podmienok uvedených v kapitole 10 dohody CETA. Samotná skutočnosť, že sa v prípade fyzických osôb pochádzajúcich z istých krajín vyžaduje vízum, zatiaľ čo v prípade fyzických osôb z iných krajín nie, sa nepovažuje za zrušenie alebo obmedzenie výhod vyplývajúcich z podmienok uvedených v kapitole 10 dohody CETA.

               5.Zmluvné strany opätovne potvrdzujú svoje právo regulovať a zavádzať nové predpisy regulujúce hospodársku činnosť vo verejnom záujme, právo dosahovať legitímne ciele verejnej politiky, napríklad ochrany a podpory verejného zdravia, sociálnych služieb, verejného vzdelávania, bezpečnosti, životného prostredia, verejnej morálky, sociálnej ochrany alebo ochrany spotrebiteľov, ochrany súkromia a údajov, a presadzovania a ochrany kultúrnej rozmanitosti.

               6.Ak Európska únia plánuje zaviesť predregistračný online kurz podľa článku 5 ods. 4 prílohy, oznámi to výboru v dostatočnom predstihu, aby bolo možné prediskutovať jeho možný vplyv na toto rozhodnutie.

               7.Informácie uvedené v článku 8 ods. 1 prílohy možno zostaviť v dokumente výboru a zmluvné strany ich môžu uverejniť.

               8.Toto rozhodnutie nadobúda účinnosť 30 dní odo dňa jeho prijatia výborom. Rozhodnutie sa stane záväzným, keď každá zmluvná strana výboru oznámi splnenie svojich príslušných vnútorných požiadaviek v súlade s článkom 11.3 ods. 6 dohody CETA. V záujme väčšej istoty sa uznanie odborných kvalifikácií architektov podľa tohto rozhodnutia neudeľuje skôr, ako sa toto rozhodnutie stane záväzným.

               9.Toto rozhodnutie stráca účinnosť a záväznosť, ak dohoda CETA nenadobudne platnosť a ukončí sa predbežné vykonávanie dohody CETA v súlade s článkom 30.7 ods. 3 písm. d) dohody CETA, alebo ak sa skončí platnosť dohody CETA podľa článku 30.9 ods. 1 dohody CETA.

               10.Pokiaľ ide o Kanadu, vnútorné požiadavky uvedené v článku 8 zahŕňajú ratifikáciu všetkými regulačnými orgánmi, ktoré sú súčasťou združenia Regulatory Organizations for Architecture in Canada (Združenie kanadských regulačných orgánov v oblasti architektúry) (ďalej len „združenie ROAC“) a tiež prípadné príslušné legislatívne a regulačné opatrenia provincií a teritórií. V záujme väčšej istoty treba uviesť, že ústavná právomoc regulovať odborné kvalifikácie a služby umožňuje provinciám a teritóriám v Kanade delegovať na svoje regulačné orgány vo svojich príslušných jurisdikciách osobitné právomoci podľa vlastného uváženia.

               11.Ak zmluvná strana písomne požiada výbor o zrušenie rozhodnutia, rozhodnutie sa zruší a pre zmluvné strany už nebude záväzné, pokiaľ výbor do 90 dní od prijatia takejto žiadosti nerozhodne inak.

               12.V prípade zrušenia tohto rozhodnutia, vypovedania dohody CETA alebo ukončenia jej predbežného vykonávania v súlade s článkom 30.9 ods. 1 alebo článkom 30.7 ods. 3 písm. d) dohody CETA, zostávajú v platnosti rozhodnutia o uznaní odborných kvalifikácií architektov, ktoré boli udelené na základe tohto rozhodnutia pred dátumom zrušenia alebo ukončenia platnosti tohto rozhodnutia. V prípade zrušenia tohto rozhodnutia, vypovedania dohody CETA alebo ukončenia jej predbežného vykonávania sa všetky žiadosti o uznanie, ktoré boli predložené zmluvnej strane pred dátumom podania žiadosti o zrušenie tohto rozhodnutia, vypovedaním dohody CETA alebo ukončením jej predbežného vykonávania, posúdia a uzavrú v súlade s podmienkami tohto rozhodnutia. Zrušením tohto rozhodnutia, vypovedaním dohody CETA alebo ukončením jej predbežného vykonávania v súlade s článkom 30.9 ods. 1 alebo článkom 30.7 ods. 3 písm. d) dohody CETA nie sú dotknuté akékoľvek povinnosti architektov obnoviť povolenie na vykonávanie architektonických činností v ich hostiteľskej jurisdikcii.

               13.Zmluvná strana, ktorá požiadala o zrušenie tohto rozhodnutia, môže výboru predložiť písomnú žiadosť o obnovenie tohto rozhodnutia. Na tento účel môže výbor prijať rozhodnutie do troch rokov od dátumu jeho zrušenia a toto rozhodnutie výboru sa stáva záväzným v súlade s postupom uvedeným v článku 8.

               14.Toto rozhodnutie je vyhotovené v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.

               SPOLOČNÝ VÝBOR PRE VZÁJOMNÉ UZNÁVANIE ODBORNÝCH KVALIFIKÁCIÍ

               (spolupredsedovia)

               PRÍLOHA

               Dohoda o vzájomnom uznávaní odborných kvalifikácií architektov

               EURÓPSKA ÚNIA A KANADA

               ďalej len „zmluvné strany“,

               sa rozhodli:

               1.STANOVIŤ rámec na dosiahnutie spravodlivého, transparentného a jednotného režimu pre vzájomné uznávanie odborných kvalifikácií architektov

               A

               2.POTVRDZUJÚC záväzky, ktoré majú ako zmluvné strany Komplexnej hospodárskej a obchodnej dohody (CETA).

               3.UZNÁVAJÚC právomoc provinčných a teritoriálnych vlád v Kanade regulovať odborné kvalifikácie a služby v rámci svojej jurisdikcie.

               4.VYKONÁVAJÚC kapitolu 11 dohody CETA o vzájomnom uznávaní odborných kvalifikácií pre povolanie architektov.

               5.UZNÁVAJÚC prípravné práce a spoločné odporúčanie Architektonickej Rady Európy a Združenia kanadských regulačných orgánov v oblasti architektúry.

               6.PRIPOMÍNAJÚC, že poplatok, ktorý môžu byť žiadatelia povinní zaplatiť v súvislosti so svojou žiadosťou, by mal byť primeraný a úmerný vzniknutým nákladom, a nemal by sám osebe obmedzovať poskytovanie služieb alebo výkon akejkoľvek inej hospodárskej činnosti, na ktorú sa vzťahuje dohoda CETA.

               7.UZNÁVAJÚC vysokú úroveň vzdelávania a praktickej odbornej prípravy architektov v členských štátoch Európskej únie a v provinciách a teritóriách Kanady, ktorá zohľadňuje rôzne národné vzdelávacie tradície a pripúšťa rovnocenné prvky.

               8.PODPORUJÚC obchod s architektonickými službami medzi Európskou úniou a Kanadou stanovením podmienok pre vzájomné uznávanie odborných kvalifikácií s cieľom umožniť následne registráciu alebo udelenie licencií architektom na území druhej zmluvnej strany.

               9.POUKAZUJÚC na kanadskú dohodu o voľnom obchode, ktorá obsahuje ustanovenia o domácej mobilite pracovníkov v rámci Kanady.

               10.PRIPOMÍNAJÚC, že žiadateľ, ktorého žiadosť o uznanie bola na základe tejto dohody zamietnutá, môže využiť postupy preskúmania uvedené v článku 12.3 ods. 6 dohody CETA,

               SA DOHODLI TAKTO:

               Článok 1

               Účel a rozsah

               1.Dohoda stanovuje podmienky a postupy, podľa ktorých jurisdikcia jednej zmluvnej strany, ktorá reguluje prístup k architektonickým činnostiam alebo ich vykonávaniu tým, že vyžaduje osobitnú odbornú kvalifikáciu, uzná odbornú kvalifikáciu a povolí tým vykonávanie architektonických činností v jurisdikcii druhej zmluvnej strany.

               2.Táto dohoda sa vzťahuje na štátnych príslušníkov členského štátu Európskej únie a štátnych príslušníkov Kanady, ktorí chcú začať vykonávať architektonické činnosti ako samostatne zárobkovo činné osoby alebo ako zamestnanci.

               3.Táto dohoda sa nevzťahuje na architektov, ktorí sú oprávnení vykonávať architektonické činnosti v Kanade alebo v Európskej únii na základe dohody o vzájomnom uznávaní s treťou stranou.

               4.Bez toho, aby bola dotknutá táto dohoda, môžu členské štáty Európskej únie a provincie a teritóriá Kanady v súlade so svojimi príslušnými zákonmi a inými právnymi predpismi uznať odbornú kvalifikáciu, ktorá nespĺňa požiadavky tejto dohody.

               Článok 2

               Vymedzenie pojmov

               Na účely tejto dohody sa uplatňuje vymedzenie pojmov uvedené v článkoch 1.1, 1.2 a 11.1 dohody CETA. V prípade potreby sa uplatňuje aj nasledovné vymedzenie pojmov a nahrádza vymedzenie pojmov uvedené v článkoch 1.1, 1.2 a 11.1 dohody CETA:

               a)„architekt“ je fyzická osoba, ktorá má odbornú a akademickú kvalifikáciu a je registrovaná, má licenciu alebo jej ekvivalent na vykonávanie architektonických činností v jurisdikcii, na ktorú sa vzťahuje táto dohoda, v súlade s platnými podmienkami, ktoré umožňujú prístup k vykonávaniu architektonických činností, na ktoré sa vzťahuje táto dohoda;

               b)„architektonické činnosti“ predstavujú výkon odborných činností, ktoré bežne vykonávajú držitelia profesijného titulu „architekt“ v hostiteľskej jurisdikcii;

               c)„príslušný orgán“ je orgán alebo subjekt, ktorý je podľa zákonov a iných právnych predpisov zmluvných strán oprávnený uznávať odborné kvalifikácie, na ktoré sa vzťahuje táto dohoda, na účel prístupu k architektonickým činnostiam alebo ich vykonávania alebo vydávať dokumenty, ktoré sú relevantné pre fungovanie tejto dohody;

               d)„formálne kvalifikácie“ sú diplomy, osvedčenia a iné doklady vydané príslušným orgánom v jurisdikcii určenej na základe legislatívnych, regulačných alebo správnych ustanovení tejto jurisdikcie, ktoré potvrdzujú úspešné ukončenie odbornej prípravy;

               e)„hostiteľská jurisdikcia“ je jurisdikcia zmluvnej strany, ktorá podmieňuje prístup k architektonickým činnostiam alebo vykonávanie týchto činností osobitnými odbornými kvalifikáciami a v ktorej chce architekt, ktorý získal konečné odborné kvalifikácie v jurisdikcii druhej zmluvnej strany, vykonávať architektonické činnosti;

               f)„jurisdikcia“ je územie každej z provincií alebo teritórií Kanady alebo územie jednotlivých členských štátov Európskej únie, pokiaľ sa na tieto územia vzťahuje táto dohoda;

               g)„odborná prax“ je účinné a zákonné vykonávanie architektonických činností v jurisdikcii;

               h)„smernica o uznávaní odborných kvalifikácií“ je smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, vrátane jej príloh
                  1
                v znení zmien;

               i)„odborné kvalifikácie“ sú kvalifikácie potvrdené dokladom o formálnej kvalifikácii alebo odbornou praxou vrátane iných potvrdení o profesijnej registrácii, licencii alebo ich ekvivalentu a

               j)„združenie ROAC“ je združenie Regulatory Organizations for Architecture in Canada (Združenie kanadských regulačných orgánov v oblasti architektúry), vnútroštátna profesijná organizácia provinčných a teritoriálnych príslušných orgánov, ktorá dobrovoľne pracuje ako kolektív pri prijímaní celoštátne uznávaných noriem a programov týkajúcich sa povolania architekta.

               Článok 3

               Účinky uznania

               1.Príslušný orgán hostiteľskej jurisdikcie uzná v súlade s postupmi a podmienkami stanovenými v tejto dohode za rovnocenné odborné kvalifikácie architekta, ktorý získal osvedčenie od ktoréhokoľvek príslušného orgánu druhej zmluvnej strany.

               2.Na účely prístupu k architektonickým činnostiam alebo ich vykonávania prizná hostiteľská jurisdikcia na svojom území rovnaký účinok odborným kvalifikáciám architektov, ktorých kvalifikácie boli uznané podľa tejto dohody, ako odborným kvalifikáciám, ktoré sa vydávajú alebo osvedčujú na jej území a umožňujú prístup k vykonávaniu architektonických činností.

               Článok 4

               Požiadavky na uznávanie

               1.Bez toho, aby bol dotknutý článok 6 a s výhradou akýchkoľvek požiadaviek na jazykové zručnosti, ktoré sa môžu uplatňovať, musí architekt členského štátu Európskej únie spĺňať na vykonávanie architektonických činností v hostiteľskej jurisdikcii Kanady tieto požiadavky:

               a)minimálne 12 rokov vzdelávania, odbornej prípravy a odbornej praxe ako architekt, ktoré sú potvrdené dokladmi o:

               –formálnych kvalifikáciách spĺňajúcich požiadavky článku 46 vrátane kvalifikácií uvedených v prílohe V alebo požiadavky článku 49 vrátane kvalifikácií uvedených v prílohe VI k smernici o uznávaní odborných kvalifikácií, ku ktorým je prípadne pripojené osvedčenie potvrdzujúce súlad s nadobudnutými právami podľa uvedenej smernice,

               –minimálne štvorročnej odbornej praxi v členskom štáte Európskej únie získanej po registrácii, udelení licencie alebo jej ekvivalentu;

               b)platná profesijná registrácia alebo licencia architekta udelená príslušným orgánom členského štátu Európskej únie alebo ich ekvivalent, ak v členskom štáte neexistuje režim registrácií alebo udeľovania licencií;

               c)bezúhonnosť.

               2.Bez toho, aby bol dotknutý článok 6 a s výhradou akýchkoľvek požiadaviek na jazykové zručnosti, ktoré sa môžu uplatňovať, musí architekt z Kanady spĺňať na začatie vykonávania architektonických činností v členskom štáte Európskej únie tieto požiadavky:

               a)minimálne 12 rokov vzdelávania, odbornej prípravy a odbornej praxe ako architekt, ktoré sú potvrdené dokladmi o:

               –formálnej kvalifikácii vydanými v Kanade a umožňujúcimi vykonávať povolanie architekta, ako sa uvádza v dodatku I, a

               –minimálne štvorročnej odbornej praxi získanej po registrácii alebo udelení licencie;

               b)platná profesijná registrácia alebo licencia architekta udelená príslušným orgánom v Kanade;

               c)spôsobilosť.

               3.Požiadavky uvedené v odseku 1 písm. a) prvej zarážke alebo v odseku 2 písm. a) prvej zarážke môžu byť splnené aj formálnymi kvalifikáciami vydanými treťou stranou a uznanými za rovnocenné na základe požiadaviek jurisdikcie zmluvnej strany a prípadne doplnenými o odbornú prípravu, skúšku alebo odbornú prax, ako sa vyžaduje v danej jurisdikcii.

               Článok 5

               Kompenzačné opatrenie

               1.Architekt členského štátu Európskej únie, ktorý chce začať vykonávať architektonické činnosti v hostiteľskej jurisdikcii štátu Kanada, musí absolvovať a úspešne dokončiť 10-hodinový predregistračný online kurz, aby spĺňal požiadavky na znalosti špecifické pre danú oblasť týkajúce sa stavebných predpisov, stavebných dokumentov, riadenia zmlúv a odborných postupov. V žiadosti uvedenej v článku 6 ods. 1 musia byť uvedené poplatky za účasť na kurze. V dodatku II sú stanovené požiadavky a formy predregistračného online kurzu.

               2.Tento predregistračný online kurz nesmie ísť nad rámec toho, čo je primerané na riešenie rozdielov v znalostiach špecifických pre danú oblasť medzi členskými štátmi Európskej únie a provinciami a teritóriami Kanady. Nesmie bezdôvodne odrádzať od podania žiadosti o uznanie a nesmie prehnane odďaľovať ani sťažovať prístup architektov k odborným činnostiam uvedeným v odseku 1 alebo ich vykonávanie. Skúšobné moduly predregistračného online kurzu si možno zopakovať až trikrát v priebehu troch mesiacov od prvého prístupu k nim.

               3.Absolvovanie predregistračného online kurzu sa môže vyžadovať iba od architektov uvedených v odseku 1, ktorí sa usilujú o uznanie svojich odborných kvalifikácií hostiteľskou jurisdikciou Kanady prvýkrát.

               4.Európska únia si vyhradzuje právo zaviesť rovnocenný predregistračný online kurz. Odseky 1 až 3 by sa pod podmienkou vykonania potrebných zmien uplatňovali na každý takýto online kurz, s výnimkou požiadaviek a modalít podľa dodatku II.

               Článok 6

               Postupy uznávania

               1.Architekt, ktorý chce začať vykonávať architektonické činnosti v jurisdikcii druhej zmluvnej strany, predloží príslušnému orgánu tejto jurisdikcie elektronickú žiadosť doplnenú o dokumenty a osvedčenia uvedené v dodatku III, ak o ne hostiteľská jurisdikcia požiada. Žiadosti o uznanie sa podávajú v jazyku hostiteľskej jurisdikcie alebo v akomkoľvek inom jazyku, ktorý hostiteľská jurisdikcia akceptuje.

               2.Príslušný orgán potvrdí prijatie elektronickej žiadosti do jedného mesiaca od jej prijatia a informuje žiadateľa, či sa žiadosť považuje za úplnú. Ak žiadosť nie je úplná, príslušný orgán uvedie dodatočné informácie, ktoré sa vyžadujú na doplnenie žiadosti a umožní žiadateľovi opraviť žiadosť v primeranej lehote.

               3.Postup posúdenia žiadosti o uznanie musí byť ukončený čo najskôr a musí viesť k riadne odôvodnenému rozhodnutiu príslušného orgánu hostiteľskej jurisdikcie do troch mesiacov odo dňa predloženia úplnej žiadosti žiadateľom.

               4.Ak príslušný orgán požaduje úspešné dokončenie predregistračného online kurzu uvedeného v článku 5, príslušný orgán poskytne žiadateľovi možnosť absolvovať tento kurz bez zbytočného odkladu hneď, ako usúdi, že požiadavky uvedené v článku 4 sú splnené. Príslušný orgán v každom prípade poskytne žiadateľovi možnosť absolvovať v prípade potreby predregistračný online kurz a jazykovú skúšku, a ak obe úspešne dokončí, poskytne žiadateľovi v lehote uvedenej v odseku 3 riadne odôvodnené rozhodnutie o žiadosti.

               5.Ak príslušný orgán žiadosť zamietne, žiadateľa o tom písomne informuje bez zbytočného odkladu. Príslušný orgán informuje neúspešného žiadateľa o dôvodoch zamietnutia jeho žiadosti.

               6.Všetky poplatky, ktoré môžu žiadateľom vzniknúť v súvislosti s ich žiadosťou, musia byť úmerné nákladom, ktoré vzniknú príslušným orgánom hostiteľskej jurisdikcie.

               Článok 7

               Vykonávanie architektonických činností v hostiteľskej jurisdikcii

               1.Architekt, ktorý získa uznanie svojej odbornej kvalifikácie v rámci tejto dohody a vykonáva architektonické činnosti v hostiteľskej jurisdikcii, musí dodržiavať zákony, predpisy, pravidlá správania a etické pravidlá hostiteľskej jurisdikcie, ktoré sa uplatňujú na architektov, ako sú pravidlá týkajúce sa povinného poistenia hmotnej zodpovednosti pri výkone povolania, jazykových zručností, kontinuálneho profesijného rozvoja, registračných poplatkov a používania obchodných alebo firemných mien.

               2.Architekt, na ktorého sa vzťahuje odsek 1 je oprávnený vykonávať architektonické činnosti na základe profesijného titulu používaného v hostiteľskej jurisdikcii, ak je takýto titul chránený zákonom.

               3.Ak odbornú kvalifikáciu architekta členského štátu Európskej únie uvedenú v článku 4 ods. 1 uznala jedna hostiteľská jurisdikcia Kanady, iná hostiteľská jurisdikcia Kanady už nemôže architektovi nariadiť žiadne doplnkové kurzy, ktoré by sa nevyžadovali od kanadského architekta ako podmienka registrácie v ďalšej hostiteľskej jurisdikcii.

               Článok 8

               Vykonávanie

               1.Každá zmluvná strana sprístupní verejnosti alebo zabezpečí, aby jej príslušné orgány verejnosti sprístupnili, podľa možnosti v elektronickej forme, informácie týkajúce sa:

               a)názvov a adries príslušných orgánov, ktoré spravujú žiadosti o uznávanie kvalifikácií;

               b)príslušných požiadaviek a postupov súvisiacich s uplatňovaním a správou rozhodnutí o vzájomnom uznávaní kvalifikácií;

               c)postupov súvisiacich s povinnou registráciou alebo členstvom v profesijnom orgáne a

               d)zákonov a iných právnych predpisov uplatniteľných na výkon odborných činností, na ktoré sa vzťahuje táto dohoda, najmä vrátane požiadaviek na znalosti špecifické pre danú oblasť, ktoré sa testujú na predregistračnom online kurze uvedenom v článku 5.

               2.Každá zmluvná strana sa usiluje informovať druhú zmluvnú stranu o nových právnych predpisoch alebo zmenách existujúcich právnych predpisov, ktoré prijala pri výkone svojho práva na reguláciu a ktoré by mohli mať vplyv na uznávanie kvalifikácie architektov v súlade s článkom 11.5 písm. d) dohody CETA.

               3.Príslušné orgány všetkých jurisdikcií zmluvnej strany úzko spolupracujú a poskytujú si vzájomnú pomoc v snahe uľahčiť uplatňovanie tejto dohody.

               4.Žiadne z ustanovení tejto dohody nebráni príslušným orgánom alebo ich združeniam, aby sa pravidelne stretávali s cieľom diskutovať o otázkach týkajúcich sa regulácie povolania architektov.

               5.Zmluvné strany predložia akékoľvek problémy vyplývajúce z vykonávania alebo fungovania tejto dohody Výboru pre vzájomné uznávanie zriadenému podľa článku 26.2 ods. 1 písm. b) dohody CETA, ak takéto problémy nie je možné vyriešiť v súlade s týmto článkom. Výbor zasadne bezodkladne najneskôr do 45 dní od prijatia žiadosti a bude sa snažiť dosiahnuť vzájomne uspokojivé riešenie záležitosti do štyroch mesiacov odo dňa konania zasadnutia výboru.

               6.Ak Spoločný výbor CETA skúma účinok nového pristúpenia k EÚ v súlade s článkom 30.10 dohody CETA, Výbor pre vzájomné uznávanie zasadne a predloží správu Výboru pre služby a investície s cieľom podporiť preskúmanie spoločného výboru.

               Dodatok I

               Doklady o formálnej kvalifikácii vydané v Kanade a umožňujúce vykonávať povolanie architekta, podľa článku 4 ods. 2

               V Kanade je jednou z podmienok na získanie prístupu ku kvalifikácii architektov vzdelanie osvedčené diplomom jednej z týchto univerzít:

               –University of British Columbia,

               –University of Calgary,

               –Carleton University,

               –Technical University of Nova Scotia (TUNS) – v súčasnosti Dalhousie University,

               –Université Laval,

               –University of Manitoba,

               –McGill University,

               –Université de Montréal,

               –University of Toronto, a

               –University of Waterloo.

               Príslušné tituly sú:

               –Bachelor of Architecture (bakalár architektúry) (B. Arch) do roku 2004 a

               –Master of Architecture (magister architektúry) (M. Arch).

               Canadian Architectural Certification Board (Kanadská rada pre osvedčovanie architektov) (CACB) alebo príslušný orgán môžu posúdiť aj osobitné odborné tituly alebo diplomy v oblasti architektúry od neakreditovaných inštitúcií a udeliť osvedčenie, ak spĺňajú kanadskú vzdelávaciu normu schválenú združením ROAC. Kanadská rada pre osvedčovanie architektov vedie na svojom webovom sídle zoznam súčasných akreditácií, ako aj informácie o spôsoboch osvedčovania.

               V prípade absolventov, ktorí získali titul na jednej z kanadských škôl architektúry pred zavedením systému akreditácie študijných programov Kanadskou radou pre osvedčovanie architektov v roku 1991, táto rada individuálne osvedčila vzdelanie každého absolventa architektúry, ktorí získal vzdelanie na jednej z vyššie uvedených univerzít.

               Dodatok II

               Podrobné informácie o 10-hodinovom predregistračnom online kurze uvedenom v článku 5

               1. Všeobecné zásady a ciele kurzu

               Cieľom predregistračného online kurzu uvedeného v článku 5 je zabezpečiť, aby architekt členského štátu Európskej únie, ktorý chce začať vykonávať architektonické činnosti v hostiteľskej jurisdikcii Kanady, získal znalosti špecifické pre danú oblasť požadované na vykonávanie činnosti v jednej z kanadských provincií alebo teritórií.

               Po ukončení kurzu bude žiadateľ rozumieť tomu, aké služby má architekt poskytovať, zmluvným požiadavkám pred začatím poskytovania architektonických služieb, odborným povinnostiam v prípade samoregulačného povolania, požiadavke chrániť verejné statky, administratívnym a právnym povinnostiam, o ktorých musí architekt vedieť, aby mohol poskytovať architektonické služby v Kanade, a tomu, kde hľadať hlavné referenčné informácie vrátane stavebných zákonov, interných nariadení, priemyselných noriem a iných regulačných dokumentov.

               2. Obsiahnuté znalosti špecifické pre danú oblasť

               Medzi znalosti špecifické pre danú oblasť patria:

               –vyhľadávanie a dokumentácia príslušných stavebných predpisov,

               –pochopenie postupov na dosiahnutie úľavy alebo odchýlky od konkrétnych požiadaviek na základe týchto stavebných predpisov,

               –hodnotenie výrobkov a materiálov,

               –zabezpečenie, aby bol projekt v súlade s platnými predpismi,

               –príprava a rokovanie o zmluvách o dielo na dodanie stavebných prác vrátane zmluvných podmienok pre výstavbu s cieľom objasniť úlohy architekta, zhotoviteľa, vlastníka, záručnej spoločnosti a poisťovateľa počas administrácie stavebnej fázy,

               –žiadosti o stavebné povolenie,

               –dohľad nad postupom výstavby a preskúmanie výkonnosti a

               –etický kódex.

               3. Výsledky a revízny postup

               Po absolvovaní predregistračného online kurzu dostane žiadateľ okamžité oznámenie o tom, či dosiahol požadované hodnotenie. Výsledky sa súčasne posielajú združeniu ROAC, ktoré ich zaznamená.

               DODATOK III

               Dokumenty, ktoré sa môžu vyžadovať v súlade s článkom 6 ods. 1

               Príslušný orgán hostiteľskej jurisdikcie môže v prípade potreby od žiadateľa vyžadovať, aby mu elektronickou formou poskytol ktorýkoľvek z týchto dokumentov:

               1.doklad o občianstve alebo o trvalom pobyte v zmluvnej strane;

               2.doklad o formálnej kvalifikácii;

               3.osvedčenie o odbornej praxi;

               4.list od príslušného orgánu jurisdikcie, v ktorej je architekt kvalifikovaný, zaslaný elektronicky priamo príslušnému orgánu hostiteľskej jurisdikcie a potvrdzujúci:

               a)dátum registrácie alebo udelenia licencie, alebo ich ekvivalent, ak v jurisdikcii, v ktorej je architekt kvalifikovaný, neexistuje režim povolení alebo registrácie;

               b)súlad s požiadavkami na odbornú kvalifikáciu stanovenými v článku 4 ods. 1 písm. a), prípadne v článku 4 ods. 2 písm. a) tejto dohody;

               c)bezúhonnosť alebo spôsobilosť a

               d)ak sa naň nevzťahuje písmeno c), dôkaz o tom, že voči architektovi nie je vedené disciplinárne konanie a že mu nebol pozastavený alebo zakázaný výkon architektonickej činnosti z dôvodu závažného profesijného pochybenia alebo z dôvodu odsúdenia za spáchanie trestného činu.

               Ak hostiteľská jurisdikcia vyžaduje dôkaz podľa uvedených písmen c) alebo d), prijme ako dostatočný dôkaz osvedčenie vydané príslušným orgánom jurisdikcie, v ktorej je architekt kvalifikovaný. Ak príslušný orgán nevydáva takéto osvedčenia, hostiteľská jurisdikcia prijme prísažné vyhlásenie alebo čestné vyhlásenie dotknutého architekta pred príslušným súdnym alebo správnym orgánom, notárom alebo kvalifikovanou profesijnou komorou. V takom prípade žiadateľ predloží aj osvedčenie vydané takýmto orgánom alebo notárom, ktoré potvrdzuje pravosť jeho prísažného alebo čestného vyhlásenia;

               5.dôkaz, že žiadateľ je poistený proti finančným rizikám vyplývajúcim z profesijnej zodpovednosti v súlade s právnymi predpismi hostiteľskej jurisdikcie;

               6.výpis z registra trestov z jurisdikcie uvedenej v bode 4;

               7.platbu alebo doklad o zaplatení požadovaných poplatkov za podanie žiadosti.

               Doklady uvedené v bodoch 4, 5 a 6 tohto dodatku nesmú byť v deň ich predloženia staršie ako tri mesiace.

                     (1)

                        Ú. v. EÚ L 255, 30.9.2005, s. 22.


               EURÓPSKA KOMISIA
            V Bruseli28. 7. 2022
            COM(2022) 363 final
            2022/0228(NLE)

            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Osobitom výbore pre cestnú dopravu, pokiaľ ide o technické a procedurálne špecifikácie používania informačného systému o vnútornom trhu (IMI) Spojeným kráľovstvom a príspevok na jeho náklady

               DÔVODOVÁ SPRÁVA

               1.Predmet návrhu

               Komisia navrhuje, aby Rada stanovila pozíciu, ktorá sa má zaujať v mene Únie v Špecializovanom výbore pre cestnú dopravu zriadenom Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o účasť Spojeného kráľovstva na administratívnej spolupráci podľa článku 6 oddielu 2 časti A prílohy 31 k Dohode o obchode a spolupráci a o výšku a podmienky finančného príspevku, ktorý má Spojené kráľovstvo Veľkej Británie a Severného Írska poskytnúť do všeobecného rozpočtu Únie v súvislosti s nákladmi vyplývajúcimi z jeho účasti na informačnom systéme o vnútornom trhu.

               2.Kontext návrhu

               Informačný systém o vnútornom trhu (ďalej len „IMI“) sa zriadil nariadením (EÚ) č. 1024/2012
                  1
               . Jedna z jeho funkcií umožňuje spracúvanie vyhlásení o vyslaní podľa pravidiel smernice 96/71/ES, smernice 2014/67/EÚ a smernice (EÚ) 2020/1057. Cieľom týchto pravidiel je stanoviť zoznam pracovných podmienok, ktoré musia byť vyslaným pracovníkom v hostiteľskej krajine poskytnuté. V prílohe 31 k Dohode o obchode a spolupráci medzi Európskou úniou a Spojeným kráľovstvom [článok 6 ods. 1 písm. a) oddielu 2 časti A uvedenej prílohy] sa stanovuje, že prevádzkovatelia usadení v jednej zo zmluvných strán dohody o obchode a spolupráci by mali predložiť vyhlásenie o vyslaní príslušným vnútroštátnym orgánom druhej zmluvnej strany alebo, v prípade Európskej únie, členského štátu, kam sa vodič vysiela. Na tento účel sa od 2. februára 2022 musí používať viacjazyčný štandardný formulár z verejného rozhrania prepojeného so systémom IMI.

               Podľa článku 7 ods. 5 oddielu 2 časti A prílohy 31 k dohode o obchode a spolupráci by mal Osobitý výbor pre cestnú dopravu stanoviť technické a procedurálne špecifikácie používania informačného systému o vnútornom trhu (IMI) zo strany Spojeného kráľovstva. Navrhované rozhodnutie osobitého výboru obsahuje potrebné špecifikácie s cieľom umožniť prepojenie prevádzkovateľov ciest a vnútroštátnych orgánov so systémom IMI. To umožní prevádzkovateľom predkladať vyhlásenia o vyslaní prostredníctvom systému IMI a vnútroštátnym orgánom zúčastňovať sa na administratívnej spolupráci, ktorá je potrebná na dosiahnutie cieľov pravidiel týkajúcich sa vysielania vodičov. Tieto špecifikácie boli upravené z vykonávacieho nariadenia Komisie (EÚ) 2021/2179
                  2
               na rámec dohody o obchode a spolupráci.

               3.Pozícia, ktorá sa má zaujať v mene Únie

               Pozícia Únie by preto mala spočívať v podpore prijatia rozhodnutia Osobitným výborom pre cestnú dopravu v súlade s návrhom rozhodnutia pripojeným k tomuto návrhu.

               4.Právny základ

               V článku 218 ods. 9 Zmluvy o fungovaní Európskej únie (ZFEÚ) sa stanovuje, že rozhodnutia Rady, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Rozhodnutie, ktoré má prijať Osobitný výbor pre cestnú dopravu, predstavuje akt s právnymi účinkami. Pripravovaný akt nedopĺňa ani nemení inštitucionálny rámec dohody o obchode a spolupráci. Procesnoprávnym základom navrhovaného rozhodnutia je preto článok 218 ods. 9 ZFEÚ.

               5.Uverejnenie pripravovaného aktu

               Rozhodnutie Osobitného výboru pre cestnú dopravu je vhodné po jeho prijatí uverejniť v Úradnom vestníku Európskej únie.

               2022/0228 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Osobitom výbore pre cestnú dopravu, pokiaľ ide o technické a procedurálne špecifikácie používania informačného systému o vnútornom trhu (IMI) Spojeným kráľovstvom a príspevok na jeho náklady

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä jej článok 218 ods. 9,

               so zreteľom na návrh Európskej komisie,

               keďže:

               (1)Ako sa uvádza v článku 6 ods. 1 písm. a) oddielu 2 časti A prílohy 31 k dohode o obchode a spolupráci, prevádzkovatelia usadení v druhej zmluvnej strane by mali príslušným orgánom zmluvnej strany alebo, v prípade Európskej únie, členského štátu, kam sa vodič vysiela, predložiť vyhlásenie o vyslaní, pričom od 2. februára 2022 použijú viacjazyčný štandardný formulár verejného rozhrania spojeného s informačným systémom o vnútornom trhu (ďalej len „IMI“) zriadeným nariadením Európskeho parlamentu a Rady (EÚ) č. 1024/2012
                  3
               . Príslušným orgánom môže byť akýkoľvek orgán zriadený na vnútroštátnej, regionálnej alebo miestnej úrovni a zaregistrovaný v systéme IMI, ktorý má osobitné povinnosti týkajúce sa uplatňovania určitých právnych ustanovení.

               (2)Ako sa uvádza v článku 6 ods. 1 písm. c) druhom pododseku oddielu 2 časti A prílohy 31 k dohode o obchode a spolupráci, systém IMI pomoc aj príslušné orgány zmluvnej strany usadenia alebo, v prípade Únie, členského štátu usadenia, ak prevádzkovateľ nepredloží požadovanú dokumentáciu do ôsmich týždňov od dátumu žiadosti.

               (3)Tretie krajiny môžu využívať systém IMI, ak sú splnené podmienky stanovené v článku 23 nariadenia (EÚ) č. 1024/2012 a ak sa tretia krajina, ktorej bol umožnený prístup do IMI, podieľa na prevádzkových nákladoch systému IMI.

               (4)Ako sa uvádza v článku 7 ods. 5 oddielu 2 časti A prílohy 31 k dohode o obchode a spolupráci, Osobitý výbor pre cestnú dopravu by mal stanoviť technické a procedurálne špecifikácie používania systému IMI Spojeným kráľovstvom. Tieto špecifikácie sú potrebné na to, aby umožnili prepojenie prevádzkovateľov ciest a vnútroštátnych orgánov so systémom IMI, a tým umožnili prevádzkovateľom predkladať vyhlásenia o vyslaní a príslušným orgánom zúčastňovať sa na administratívnej spolupráci opísanej v odôvodneniach 1 až 3e. Európska únia vykonala tieto špecifikácie prostredníctvom vykonávacieho nariadenia Komisie (EÚ) 2021/2179
                  4
               .

               (5)Ako sa uvádza v článku 7 ods. 6 oddielu 2 časti A prílohy 31 k dohode o obchode a spolupráci, každá strana by sa mala podieľať na prevádzkových nákladoch systému IMI. Osobitný výbor pre cestnú dopravu by mal stanoviť náklady, ktoré má znášať každá zmluvná strana. Je preto potrebné určiť výšku a podmienky finančného príspevku, ktorý má Spojené kráľovstvo poskytnúť do všeobecného rozpočtu Únie v súvislosti s nákladmi vzniknutými jeho účasťou na systéme IMI. Finančný príspevok bude pozostávať z dvoch častí: nákladov na vývoj (jednorazová platba) a ročných nákladov na údržbu (ročný príspevok).

               (6)Je preto vhodné stanoviť pozíciu, ktorá sa má zaujať v mene Únie v Osobitom výbore pre cestnú dopravu.

               (7)S cieľom umožniť rýchle uplatňovanie opatrení stanovených v tomto rozhodnutí by toto rozhodnutie malo nadobudnúť účinnosť dňom jeho prijatia,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Osobitnom výbore pre cestnú dopravu zriadenom článkom 8 ods. 1 písm. o) dohody o obchode a spolupráci, pokiaľ ide o technické a procedurálne špecifikácie používania informačného systému o vnútornom trhu (IMI) Spojeným kráľovstvom a určenie nákladov, ktoré má znášať Spojené kráľovstvo, vychádza z návrhu rozhodnutia Osobitného výboru pre cestnú dopravu, ktorý je pripojený k tomuto rozhodnutiu.

               Článok 2

               Rozhodnutie Osobitého výboru sa uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

               LEGISLATÍVNY FINANČNÝ VÝKAZ

               1.1.NÁZOV NÁVRHU:

               Návrh ROZHODNUTIA RADY o pozícii, ktorá sa má zaujať v mene Európskej únie v Osobitom výbore pre cestnú dopravu, pokiaľ ide o technické a procedurálne špecifikácie používania informačného systému o vnútornom trhu (IMI) Spojeným kráľovstvom.

               2.ROZPOČTOVÉ RIADKY:

               Rozpočtový riadok príjmov (kapitola/článok/položka):

               6 6 3 „Pilotné projekty, prípravné akcie, výhradné práva a iné akcie“ (GR MOVE);

               Suma zahrnutá do rozpočtu na príslušný rok: 319 039,00 EUR

               (iba v prípade pripísaných príjmov):

               Príjmy sa pripíšu do tohto rozpočtového riadku výdavkov:

                02 20 04 01 „Činnosti na podporu európskej dopravnej politiky, bezpečnosti dopravy a práv cestujúcich vrátane komunikačných činností“ (GR MOVE)

               3.FINANČNÝ VPLYV

               ◻
                     Návrh nemá finančný vplyv

               X
                     Návrh nemá finančný vplyv na výdavky, ale má finančný vplyv na príjmy

               X
                     Návrh má finančný vplyv na pripísané príjmy,

               a to s týmto účinkom:

               (v mil. EUR zaokrúhlené na 1 desatinné miesto)

                        Rozpočtový riadok príjmov

                        Vplyv na príjmy
                           5

                           6

                        XX mesačné obdobie začínajúce dd/mm/rrrr (v prípade uplatniteľnosti)

                        2022

                        6 6 3

                        Áno

                        0,32

                        Stav po akcii

                        Rozpočtový riadok príjmov

                        2023

                        2024

                        2025

                        2026

                        2027

                        6 6 3

                        0,09

                        0,09

                        0,09

                        0,1

                        0,1

               (Iba v prípade pripísaných príjmov a pod podmienkou, že rozpočtový riadok už je známy):

                        Rozpočtový riadok výdavkov
                           7

                        2022

                        2023

                        02 20 04 01

                        0,32

                        0,09

                        Stav po akcii

                        Rozpočtový riadok výdavkov

                        2023

                        2024

                        2025

                        2026

                        2027

                        02 20 04 01

                        0,09

                        0,09

                        0,09

                        0,1

                        0,1

               4.OPATRENIA PROTI PODVODOM

               GR MOVE uplatňuje zásady boja proti podvodom vyplývajúce zo stratégie Komisie pre boj proti podvodom z roku 2019 [COM(2019) 196 final].

               GR MOVE prijalo v roku 2020 revidovanú miestnu stratégiu pre boj proti podvodom. Stratégia pre boj proti podvodom GR MOVE vychádza z osobitného posúdenia rizika, ktoré sa vykonáva interne s cieľom identifikovať oblasti najviac zraniteľné voči podvodom, z už zavedených kontrol a opatrení potrebných na zlepšenie kapacity GR MOVE predchádzať podvodom, odhaľovať ich a naprávať.

               Zmluvnými ustanoveniami vzťahujúcimi sa na verejné obstarávanie a udeľovanie grantov sa zabezpečuje, že audity a kontroly budú môcť na mieste vykonávať útvary Komisie vrátane úradu OLAF s využitím štandardných ustanovení odporúčaných úradom OLAF. Rôzne poverené subjekty, ktorým môže GR MOVE zveriť riadenie svojich výdavkov, uplatňujú porovnateľné prístupy na boj proti podvodom.

               5.POZNÁMKY

               Spojené kráľovstvo má vyplatiť dva druhy finančného príspevku:

               1.jednorazovú sumu, vstupný poplatok vo výške 232 835 EUR, ktorý sa má vyplatiť len raz. Táto suma bola vypočítaná na základe celkových nákladov na vývoj verejného rozhrania (back office) prepojeného so systémom IMI (front office) a použije sa na pokrytie potrebných zlepšení a skvalitnenia systému.

               2.Celkové ročné náklady na údržbu modulu systému IMI front office a back office pre vysielanie vodičov, ktoré sa majú vyplácať ročne: 86,204 EUR.

               Oba príspevky Spojeného kráľovstva uvedené v článku 5 návrhu ROZHODNUTIA OSOBITÉHO VÝBORU pre CESTNÚ DOPRAVU č. X/2022 sa pridelia do rozpočtového riadku 02.200401 GR MOVE. GR MOVE spoludeleguje celkovú sumu na GR DIGIT ako vývojára systému na účely pokrytia nákladov na vývoj a údržbu súvisiacich s modulom front office a back office, pričom sa uvedie, na aké zlepšenia by sa mala použiť po dohode medzi GR MOVE a GR GROW.

                     (1)

                        Ú. v. EÚ L 316, 14.11.2012, s. 1.

                     (2)

                        Vykonávacie nariadenie Komisie (EÚ) 2021/2179 z 9. decembra 2021 o funkciách verejného rozhrania prepojeného s informačným systémom o vnútornom trhu pre vysielanie vodičov v odvetví cestnej dopravy (Ú. v. EÚ L 443, 10.12.2021, s. 68).

                     (3)

                        Nariadenie Európskeho parlamentu a Rady (EÚ) č. 1024/2012 z 25. októbra 2012 o administratívnej spolupráci prostredníctvom informačného systému o vnútornom trhu a o zrušení rozhodnutia Komisie 2008/49/ES (Ú. v. EÚ L 316, 14.11.2012, s. 1).

                     (4)

                        Vykonávacie nariadenie Komisie (EÚ) 2021/2179 z 9. decembra 2021 o funkciách verejného rozhrania prepojeného s informačným systémom o vnútornom trhu pre vysielanie vodičov v odvetví cestnej dopravy (Ú. v. EÚ L 443, 10.12.2021, s. 68).

                     (5)

                        Sumy za každý rok musia byť odhadnuté s použitím vzorca alebo metódy podľa vymedzenia v oddiele 5. V prípade prvého roka sa ročná suma vyplatí zvyčajným spôsobom bez zníženia či pro rata.

                     (6)

                        V prípade tradičných vlastných zdrojov (clá, odvody z produkcie cukru) musia uvedené sumy predstavovať čisté sumy, t. j. hrubé sumy po odčítaní 20 % na náklady na výber.

                     (7)

                        Použije sa len v prípade potreby.

    ---documentbreak---

               EURÓPSKA KOMISIA
            V Bruseli28. 7. 2022
            COM(2022) 363 final

            PRÍLOHA
            k návrhu
            ROZHODNUTIA RADY
            o pozícii, ktorá sa má zaujať v mene Európskej únie v Osobitom výbore pre cestnú dopravu, pokiaľ ide o technické a procedurálne špecifikácie používania informačného systému o vnútornom trhu (IMI) Spojeným kráľovstvom a príspevok na jeho náklady

               PRÍLOHA

               Rozhodnutie Osobitého výboru pre cestnú dopravu č. X/2022
               zriadeného Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej

               z …

               o technických a procedurálnych špecifikáciách používania informačného systému o vnútornom trhu (IMI) Spojeným kráľovstvom, o účasti Spojeného kráľovstva na administratívnej spolupráci podľa článku 6 oddielu 2 časti A prílohy 31 k dohode o obchode a spolupráci a o výške a podmienkach finančného príspevku, ktorý má Spojené kráľovstvo Veľkej Británie a Severného Írska poskytnúť do všeobecného rozpočtu Únie v súvislosti s nákladmi vzniknutými jeho účasťou
                  na systéme IMI

               OSOBITÝ VÝBOR PRE CESTNÚ DOPRAVU,

               so zreteľom na Dohodu o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej
                  1
                (ďalej len „dohoda o obchode a spolupráci“), a najmä na článok 7 ods. 5 a 6 oddielu 2 časti A prílohy 31 k tejto dohode,

               keďže:

               (1)článku 6 ods. 1 písm. a) oddielu 2 časti A prílohy 31 k dohody o obchode a spolupráci, prevádzkovatelia usadení v druhej zmluvnej strane by mali príslušným orgánom zmluvnej strany alebo, v prípade Európskej únie, členského štátu, kam sa vodič vysiela, predložiť vyhlásenie o vyslaní, pričom od 2. februára 2022 použijú viacjazyčný štandardný formulár verejného rozhrania spojeného s informačným systémom o vnútornom trhu (ďalej len „IMI“) zriadeným nariadením (EÚ) č. 1024/2012
                  2
                (ďalej len „nariadenie o IMI“). Príslušným orgánom môže byť akýkoľvek orgán zriadený na vnútroštátnej, regionálnej alebo miestnej úrovni a zaregistrovaný v systéme IMI, ktorý má osobitné povinnosti týkajúce sa uplatňovania určitých právnych ustanovení.

               (2)Ako sa uvádza v článku 6 ods. 1 písm. c) druhom pododseku oddielu 2 časti A prílohy 31 k dohode o obchode a spolupráci, systém IMI pomoc aj príslušné orgány zmluvnej strany usadenia alebo, v prípade Únie, členského štátu usadenia, ak prevádzkovateľ nepredloží požadované dokumenty do ôsmich týždňov od dátumu žiadosti.

               (3)Tretie krajiny môžu využívať systém IMI, ak sú splnené podmienky stanovené v článku 23 nariadenia o IMI a ak sa tretia krajina, ktorej bol umožnený prístup do systému IMI, podieľa na prevádzkových nákladoch systému IMI.

               (4)Ako sa uvádza v článku 7 ods. 5 oddielu 2 časti A prílohy 31 k dohode o obchode a spolupráci, Osobitý výbor pre cestnú dopravu by mal stanoviť technické a procedurálne špecifikácie používania systému IMI zo strany Spojeného kráľovstva. Tieto špecifikácie sú potrebné na to, aby umožnili prepojenie prevádzkovateľov ciest a príslušných orgánov so systémom IMI, a tým umožnili prevádzkovateľom predkladať vyhlásenia o vyslaní a príslušným orgánom zúčastňovať sa na administratívnej spolupráci opísanej v predchádzajúcom texte. Európska únia vykonala tieto špecifikácie prostredníctvom vykonávacieho nariadenia Komisie (EÚ) 2021/2179
                  3
               .

               (5)Ako sa uvádza v článku 7 ods. 6 oddielu 2 časti A prílohy 31 k dohode o obchode a spolupráci, každá strana by sa mala podieľať na prevádzkových nákladoch systému IMI. Osobitný výbor pre cestnú dopravu by mal stanoviť náklady, ktoré má znášať každá zmluvná strana. Je preto potrebné určiť výšku a podmienky finančného príspevku, ktorý má Spojené kráľovstvo poskytnúť do všeobecného rozpočtu Únie v súvislosti s nákladmi vzniknutými jeho účasťou na systéme IMI. Finančný príspevok bude pozostávať z dvoch častí: nákladov na vývoj (jednorazová platba) a ročných nákladov na údržbu (ročný príspevok),

               PRIJALA TOTO ROZHODNUTIE:

               Článok 1

               Všeobecné funkcie

               1.Únia zabezpečí, aby viacjazyčné verejné rozhranie prepojené so systémom IMI poskytovalo prevádzkovateľom zo Spojeného kráľovstva najmä tieto technické funkcie:

               a)vytvorenie účtu na zabezpečený prístup do oblasti vyhradenej pre prevádzkovateľa;

               b)zabezpečenie primeraného zaznamenávania aktivity používateľa;

               c)zaznamenávanie podrobných údajov o prevádzkovateľovi, oprávnených používateľoch, vedúcom dopravy a vyslaných vodičoch na účet;

               d)správa vyhlásení o vyslaní:

               a)zaznamenávanie informácií uvedených v článku 6 ods. 1 písm. a) oddielu 2 časti A prílohy 31 k dohode o obchode a spolupráci;

               b)odoslanie vyhlásenia o vyslaní obsahujúceho údaje uvedené v písmene a), ktoré sa vzťahuje minimálne na obdobie jedného dňa a maximálne na obdobie šiestich mesiacov;

               c)zmena údajov vo vyhlásení o vyslaní na účely jeho aktualizácie;

               d)stiahnutie kópie vyhlásenia o vyslaní v elektronickej podobe a vo formáte, ktorý sa dá vytlačiť;

               e)obnovenie vyhlásenia o vyslaní;

               f)odvolanie vyhlásenia o vyslaní;

               e)prijímanie a odpovedanie na žiadosti o dokumentáciu podľa článku 6 ods. 1 písm. c) oddielu 2 časti A prílohy 31 k dohode o obchode a spolupráci;

               f)prístup ku všetkým dokumentom, ktoré poskytli príslušné orgány štátu usadenia, a ich zobrazenie;

               g)komunikácia s príslušnými orgánmi štátu, v ktorom sa vyslanie uskutočnilo;

               h)upozornenie na uzavretie žiadosti príslušnými orgánmi hostiteľského štátu.

               2.Únia zabezpečí, aby viacjazyčné verejné rozhranie prepojené so systémom IMI poskytovalo aj technické funkcie umožňujúce jednému alebo viacerým príslušným orgánom Spojeného kráľovstva:

               a)prijímať vyhlásenia o vyslaní;

               b)požiadať o dokumenty podľa postupu uvedeného v článku 6 ods. 1 písm. c) oddielu 2 časti A prílohy 31 k dohode o obchode a spolupráci;

               c)zapísať do systému konečný výsledok posúdenia, či prevádzkovateľ dodržiava pravidlá vysielania a uzavrieť žiadosť v systéme IMI.

               3.Príslušnými orgánmi Spojeného kráľovstva sú akékoľvek orgány zriadené na vnútroštátnej, regionálnej alebo miestnej úrovni a zaregistrované v systéme IMI, ktoré majú osobitné povinnosti týkajúce sa uplatňovania oddielu 2 časti A prílohy 31 k dohode o obchode a spolupráci. Príslušné orgány Spojeného kráľovstva zaregistruje v systéme IMI kontaktná osoba pre záležitosti súvisiace s IMI v Spojenom kráľovstve.

               4.Únia je oprávnená zastaviť prístup Spojeného kráľovstva do systému IMI, ak Spojené kráľovstvo prestane spĺňať požiadavky článku 23 ods. 1 písm. c) nariadenia o IMI.

               Článok 2

               Funkcie súvisiace so žiadosťami o dokumenty

               1.Verejné rozhranie umožňuje príslušnému orgánu štátu, v ktorom sa vyslanie uskutočnilo, požiadať prevádzkovateľa o zaslanie dokumentov podľa článku 6 ods. 1 písm. c) prvého pododseku oddielu 2 časti A prílohy 31 k dohode o obchode a spolupráci za obdobie, ktoré zahŕňa predchádzajúcich dvanásť mesiacov od dátumu žiadosti. Verejné rozhranie prepojené so systémom IMI umožňuje prevádzkovateľovi poskytnúť požadované dokumenty naraz alebo vo viacerých etapách.

               2.Ak sa od prevádzkovateľa požaduje, aby poskytol jeden alebo viacero dodatočných dokumentov, ktoré neboli zahrnuté do žiadosti uvedenej v odseku 1, verejné rozhranie vypočíta osemtýždňovú lehotu na poskytnutie dokumentov od dátumu žiadosti o dodatočný dokument, resp. dokumenty.

               3.Verejné rozhranie umožňuje, aby bol prevádzkovateľ informovaný o prípadoch, v ktorých hostiteľský štát požiada o pomoc štát usadenia.

               4.Každý dokument, ktorý príslušný orgán štátu usadenia nahrá do systému na základe žiadosti o pomoc podanej príslušným orgánom hostiteľského štátu podľa článku 6 ods. 1 písm. c) druhého pododseku oddielu 2 časti A prílohy 31 k dohode o obchode a spolupráci, je viditeľný na účte prevádzkovateľa.

               5.Verejné rozhranie umožňuje, aby bolo prevádzkovateľovi oznámené uzavretie žiadosti o dokumenty s uvedením konečného výsledku po tom, ako vnútroštátne orgány požadované dokumenty skontrolujú.

               6.Žiadosti o dokumenty, ktoré žiadajúci príslušný orgán hostiteľského štátu neuzavrel, sa automaticky uzavrú 24 mesiacov od dátumu žiadosti.

               Článok 3

               Funkcie súvisiace s uchovávaním údajov

               1.Verejné rozhranie prepojené so systémom IMI umožňuje vymazať všetky údaje uložené na verejnom rozhraní a účtoch prevádzkovateľov, ak tieto údaje nie sú viac potrebné na účely, na ktoré boli zhromaždené a spracované. Verejné rozhranie umožňuje zasielať prevádzkovateľovi pripomienky, aby v prípade potreby preskúmal a vymazal osobné údaje vodiča.

               2.Verejné rozhranie umožňuje automatické vymazanie vyhlásení o vyslaní, ktoré boli predložené prostredníctvom uvedeného verejného rozhrania po uplynutí obdobia 24 mesiacov uvedeného v článku 6 ods. 5 oddielu 2 časti A prílohy 31 k dohode o obchode a spolupráci.

               3.Ak prevádzkovateľ predložil dokumenty ako súčasť žiadosti o dokumenty, požadované dokumenty nesmú byť k dispozícii dlhšie, ako je potrebné na účely, na ktoré boli zhromaždené, a najviac 12 mesiacov od uzavretia žiadosti.

               Článok 4

               Používanie systému IMI

               1.Spojené kráľovstvo používa systém IMI zriadený nariadením o IMI na výmenu informácií vrátane osobných údajov s príslušnými orgánmi.

               2.Spojené kráľovstvo vymenuje kontaktnú osobu pre záležitosti súvisiace s IMI na účely administratívnej spolupráce uvedenej v článku 2 a informuje Komisiu a Osobitný výbor pre cestnú dopravu.

               Článok 5

               Výška a podmienky finančného príspevku Spojeného kráľovstva

               1.
                     Spojené kráľovstvo každoročne prispieva na prevádzkové náklady a náklady na údržbu systému IMI. Ročný príspevok sa uplatňuje odo dňa nadobudnutia účinnosti tohto rozhodnutia. Za prvý rok sa vyplatí do 20 dní od prijatia tohto rozhodnutia. Za nasledujúce roky sa vyplatí do 31. decembra predchádzajúceho roka. Výška príspevku za prvý rok sa stanovuje na 86 204,00 EUR a následne sa každý rok upraví podľa vývoja európskeho indexu spotrebiteľských cien (EICP). Európska komisia Spojenému kráľovstvu písomne oznámi revidovanú sumu.

               2.
                     Spojené kráľovstvo prispieva na celkové náklady na vývoj verejného rozhrania prepojeného so systémom IMI. Tento príspevok sa poskytuje jednorazovo a predstavuje pevnú sumu 232 835,00 EUR. Jednorazové náklady na vývoj sa vyplatia do 20 dní od prijatia tohto rozhodnutia.

               3.
                     Príspevky uvedené v odsekoch 1 a 2 sa vyplácajú v eurách na bankový účet Komisie vedený v eurách, ktorý je uvedený v oznámení o dlhu.

               4.
                     V prípade podstatnej zmeny celkových nákladov na systém IMI v dôsledku technologických úprav alebo z iných dôvodov prijme Osobitý výbor pre cestnú dopravu na žiadosť jedného zo spolupredsedov výboru nové rozhodnutie o finančnom príspevku Spojeného kráľovstva.

               Článok 6

               Nadobudnutie účinnosti

               Toto rozhodnutie nadobúda účinnosť dňom jeho prijatia.

               V …

                  Za osobitý výbor pre cestnú dopravu

                     spolupredsedovia

                     (1)

                        Ú. v. EÚ L 149, 30.4.2021, s. 10.

                     (2)

                        Nariadenie Európskeho parlamentu a Rady (EÚ) č. 1024/2012 z 25. októbra 2012 o administratívnej spolupráci prostredníctvom informačného systému o vnútornom trhu a o zrušení rozhodnutia Komisie 2008/49/ES (Ú. v. EÚ L 316, 14.11.2012, s. 1).

                     (3)

                        Vykonávacie nariadenie Komisie (EÚ) 2021/2179 z 9. decembra 2021 o funkciách verejného rozhrania prepojeného s informačným systémom o vnútornom trhu pre vysielanie vodičov v odvetví cestnej dopravy (Ú. v. EÚ L 443, 10.12.2021, s. 68).